**Syksyn leirikirje 2022**

**Tervehdys suomen jamboreejoukkuelainen! Tässä leirikirjeessä pääset kuulemaan lisää tietoa leiristä ja jamboree-projektin etenemisestä. Kuvittele, vuoden päästä me olemme viettämässä 25. Maailmanjamboreeta Etelä-Koreassa, SaeManGeumissa. Luethan kirjeen huolella, kirjeessä on tärkeää tietoa matkustamisesta jamboreelle, leirilippukunnista sekä muusta Jamboreeseen liittyvää!**

**ISTit:**  
ISTeille tietoa:

ISTien ensimmäinen tapaaminen järjestetään 19.11.2022 Tampereella kello 11–17. Paikkana toimii Sampolan auditorio. Osoite: **Sammonkatu 2** ja se on helposti saavutettavissa julkisilla liikennevälineillä. Matkat ja mahdolliset yöpymiset omakustanteisesti. Ohjelmassa esittäytymistä, tutustumista, kysymyksiä ja vastauksia, valmistautumista leirielämään hauskasti ja käytännöllisesti.

Mikäli et kuulu vielä ISTien omaan Facebook-ryhmään, liitythän siihen pikaisesti, jotta pysyt ajan tasalla erinäisistä asioista. Ryhmän nimenä toimii: **Etelä-Korean Jamboree IST. T**ällä hetkellä ISteille ei ole muita yhteisiä keskustelukanavia, mutta pohdimme toki vaihtoehtoja Tampereella. Facekanavalla tiedotamme tulevista Ilta-Matcha ajankohdista. Matcha tarkoittaa tässä yhteydessä tunnin mittaista Teams-tapaamista, joiden aiheisiin voitte itse vaikuttaa. Seuraava Ilta-Matcha tulee olemaan joulukuussa.

Laitathan kalenteriin ylös ensi kevään IST-tapaamisen päivämäärät! Tapaamisia on kolme, jotta mahdollisimman moni pääsisi tapaamisiin. Paikkoina toimivat **5.4. Kajaanin tai Kuopion seutu, 22.4. Tampereen seutu ja 29.4. Helsingin seutu.**

**Leiriläiset**

Jokainen leiriläinen kuuluu leirilippukuntaan, jonka koko on pääsääntöisesti 36 nuorta ja 4 johtajaa. Jokaiselle nuorelle ja huoltajalle on tullut sähköposti omilta leirilippukunnanjohtajilta, jossa kerrotaan mihin leirilippukuntaan kuuluu, keitä sen johtajat ovat ja milloin leirilippukunnan ensimmäinen ennakkotapaaminen järjestetään. Mikäli et löydä sähköposteistasi (tsekkaa kuksaan merkityt osoitteet ja myös roskapostit) kesä-heinäkuussa tullutta viestiä leirilippukunnanjohtajilta, etkä tiedä mihin leirilippukuntaan kuulut, olethan pikaisesti yhteydessä leirilippukuntamestareihin tuomas.toivonen@partio.fi ja annu.muukari@partio.fi (laita molemmat vastaanottajiksi).

Leirilippukuntien ensimmäiset ennakkotapaamiset järjestetään syys-lokakuussa. On äärimmäisen tärkeää, että ennakkoviikonloppuihin osallistutaan. Ensimmäisessä ennakkotapaamisessa mm. ryhmäydytään, tutustutaan omiin leirilippukunnanjohtajiin ja kuullaan tuhti paketti infoa tulevasta leiristä. Mikäli sinulla on pakottavia esteitä, on parempi olla paikalla edes osittain kuin missata viikonloppu kokonaan. Muistathan ilmoittautua tapaamiseen leirilippukunnanjohtajan ohjeiden mukaisesti. Huomaathan, että matkat ennakkotapaamisiin ovat omakustanteisia. Suosittelemme vahvasti kimppakyytien järjestämistä ja mahdollisuuksien mukaan julkisten kulkuneuvojen käyttöä.

**Matkustaminen Jamboreelle**

Jamboreelle matkustetaan matkaryhmissä, jotka koostuvat yhden tai useamman leirilippukunnan johtajista ja osallistujista. Matkaryhmien koko on 10-50 henkeä. Kullakin matkaryhmällä on vastuullinen johtaja - tämä voi kuitenkin olla eri kuin oma leirilippukunnanjohtajasi. Leirilippukunnan sisällä saman matkapaketin valinneet ovat siis lähtökohtaisesti aina samassa matkaryhmässä, emme pysty ottamaan vastaan tämän lisäksi toiveita matkaryhmistä.

Jamboreelle matkustetaan lentäen Helsinki-Vantaalta. Joukkue käyttää useita eri lentoyhtiöitä saatavuuden mukaan ja lennot voivat olla joko suorat lennot Helsingistä Souliin (Finnair) tai vaihdolliset esimerkiksi Amsterdamin (KLM), Pariisin (AirFrance), Frankfurtin tai Münchenin (Lufthansa) tai Dohan (Qatar Airways) kautta. Lennot varataan elo-syyskuussa 2022 ja matkatiedot ja -päivät kerrotaan osallistujille talven aikana.

Koska jamboreelle matkustaa samoina päivinä tuhansia osallistujia pelkästään Euroopasta, jakaantuu Suomenkin jamboreejoukkueen matkustaminen useammalle päivälle. Siksi onkin mahdollista että matkaryhmäsi viettää Etelä-Koreassa ylimääräisiä päiviä esimerkiksi oheismatkan ja leirin välissä tai leirin jälkeen ennen paluulentoja. Näiden päivien majoitus ja ruokailut kuuluvat jamboreematkan hintaan. Emme pysty huomioimaan yksittäisiä toiveita matkapäivien suhteen.

**Alustavat matkapäivät matkapaketeittain:**   
Huom, näihin voi tulla muutoksia lentojen saatavuuden mukaan!   
   
**Lähtö Suomesta**   
Oheismatkaryhmät: 23.-26.7.   
Jamboreematkaryhmät (IST): 28.7.   
Jamboreematkaryhmät (leiriläiset ja llpkj): 30. tai 31.7.   
   
**Paluulennot Suomeen kaikilla 13.-16.8.**

**Omatoimi-ISTit:**

Huomaathan, että omatoimipaketin valinneiden ISTien on saavuttava leirille on 29.7. ISTin on järjestettävä itse itsensä leirialueelle kyseisen päivän aikana. Joukkue ei tarjoa mitään matkustamiseen liittyviä palveluita tai neuvontaa omatoimi-ISTeille. Leiriorganisaatio tarjoaa ISTeille 29.7. kuljetuksen lentokentältä leirialueelle (noin 4h bussimatka). Voit saapua leirialueelle myös suoraan itse omalla kuljetuksellasi. Leirin jälkeen ISTien poistumispäiviksi on merkitty 13.-14.8. ja tarjolla on organisaation bussikuljetus lentokentälle. 

**Oheismatka**

Oheismatkalla koetaan autenttista Koreaa viiden päivän ajan. Jokainen oppii korealaisesta kulttuurista, historiasta, luonnosta ja kielestä. Ehkä jokin erikoinen nippelitieto jää erityisesti muistiin kotona kerrottavaksi J

Oheismatkan päivät koostuvat kaupunkipäivistä, haikkipäivästä ja DMZ:stä eli rajavyöhykepäivästä. Oheismatkalla kaikille sen valinneille on samaa ohjelmaa, johon voi pienimuotoisesti vaikuttaa. Päivien aikana kuljetaan noin 50 hengen matkaryhmissä ja matkaryhmien sisäisissä vartioissa täysi-ikäisten johtajien johdolla. Majoittuminen oheismatkalla on pääasiassa hotelleissa tai hostelleissa ja ruoat  ravintolaruokia. Oheismatkalle ei tarvitse mukaan mitään erityisiä varusteita vaan mukana on samat varusteet kuin leirilläkin. Oheismatkalla tulee käyttää Suomen virallista edustushuivia koko matkan ajan.

Lisätietoa oheismatkasta, sen kohteista sekä ohjelmasta, tulee ennakkotapaamisissa ja sen jälkeen kun jokaisen lennot ovat selvillä.

**Matkustusasiakirjat**

Jamboreematkalla noudatamme Etelä-Korean maahantulovaatimuksia. Suomalaiset tarvitsevat Etelä-Koreaan matkustaessaan passin, joka on voimassa 6kk paluun jälkeen sekä K-ETA  -matkustusluvan (Korea Electronic Travel Authorization). K-ETA on henkilökohtainen ja jokaisen osallistujan pitää hakea sitä ennen jamboreematkaa ensi vuonna. K-ETAn hinta on 10 000 wonia (n. 7,5€) ja se on omakustanteinen. Tarkat ohjeet K-ETAn hakemiseen annetaan keväällä, sillä hakemusvaatimukset ja ohjeet saattavat vielä muuttua.

Tässä kohtaa on kuitenkin tärkeää kaivaa passi esiin ja tarkistaa sen voimassaolo. Passi tulee uusia, jos nykyinen on vanhentumassa ennen 29.2.2024. Uuden passin hakeminen tulee tehdä syksyn aikana, koska vähintään 6kk leirin jälkeen voimassaolevan passin numero vaaditaan kevään aikana lentoyhtiöille ilmoitettavissa matkustajatiedoissa ja K-ETAn haussa.

Koronapandemian vaikutukset matkustamiseen ja Etelä-Korean maahantulovaatimuksiin saattavat muuttua vielä oleelliseesti ennen matkaa. Mahdollisista mukaan tarvittavista rokotustodistuksista tai maahan saapumisen yhteydessä tehtävistä testeistä ja karanteeneista ohjeistetaan myöhemmin.

Osallistuja on velvollinen hankkimaan vaadittavat matkustusasiakirjat ja mahdolliset terveystodistukset ohjeistuksen mukaisesti.

**Haluaisimme muistuttaa, että viralliset kanavat sosiaalisessa mediassa joukkueella ovat @jamboreejoukkuesuomi ja sähköpostina toimii** [**jamboree@partio.fi**](mailto:jamboree@partio.fi)**. Toivomme teidän käyttävän kyselyissä ja muissa asioissa vain tuota sähköpostia. Nettisivut löytyvät osoitteesta:** [**https://www.jamboree.fi**](https://www.jamboree.fi)

Mukavaa syksyn jatkoa!

Jamboreeterveisin,

Joukkueen johto